৫০০-র বেশি হুমকি ফোন! তাও ক্ষমা চাইতে নারাজ কুণাল কামরা

ওয়েব ডেস্ক: মহারাষ্ট্রের উপমুখ্যমন্ত্রী একনাথ শিন্ডেকে (Eknath Shinde) ‘গদ্দার’ বলে ইঙ্গিত করে কটাক্ষ করার পর থেকেই একের পর এক হুমকির মুখে পড়েছেন কৌতুকশিল্পী কুণাল কামরা (Kunal Kamra)। ঘনিষ্ঠ মহলের দাবি, ইতিমধ্যে প্রায় ৫০০টি হুমকি ফোন (Threat Call) পেয়েছেন কুণাল। আর এইসব ফোন কলে তাঁকে ‘টুকরো টুকরো’ করার মতো ভয়ঙ্কর হুমকি দেওয়া হয়েছে। এমনকি প্রকাশ্যে দেখামাত্র মারধরের হুমকিও দেওয়া হচ্ছে বলে অভিযোগ সামনে এসেছে।

সম্প্রতি ‘নয়া ভারত’ নামের এক শো-তে ভারতের বর্তমান রাজনৈতিক পরিস্থিতি এবং একনাথ শিন্ডের রাজনৈতিক অবস্থান বদল নিয়ে কটাক্ষ (Controversial Remark) করেন কুণাল। এক জনপ্রিয় হিন্দি গানের প্যারোডির মাধ্যমে শিন্ডের শারীরিক গঠন ও অঙ্গভঙ্গি নকল করেন তিনি। এই বিষয়টি নিয়ে প্রবল ক্ষোভ প্রকাশ করেছে শিবসেনার শিন্ডে গোষ্ঠী। শিন্দেকে ‘গদ্দার’ বলা হয়েছে বলেই দাবি করা হলেও, ভিডিয়োতে সরাসরি তাঁর নাম উচ্চারণ করেননি কুণাল। তবুও এই ঘটনার পর মুম্বইয়ের স্টুডিওতে ভাঙচুর চালানোর অভিযোগ উঠেছে শিন্ডে গোষ্ঠীর সমর্থকদের বিরুদ্ধে।

আরও পড়ুন: ‘নাবালিকার বুকে হাত, পাজামার দড়ি খোলার… ধর্ষণের চেষ্টা নয়’ এলাহাবাদ হাইকোর্টের সিদ্ধান্তে সুপ্রিম স্থগিতাদেশ

সূত্রের খবর, এই ঘটনার প্রেক্ষিতে ইতিমধ্যে কুণালের বিরুদ্ধে থানায় অভিযোগ দায়ের হয়েছে। শিবসেনার বিধায়কদের দাবির ভিত্তিতে মুম্বই পুলিশ তাঁর বিরুদ্ধে মানহানির মামলা করেছে এবং হাজিরার জন্য সমন পাঠিয়েছে। যদিও কুণালের আইনজীবী জানিয়েছেন, তিনি পুলিশের সঙ্গে যোগাযোগ করেছেন এবং হাজিরার জন্য এক সপ্তাহ সময় চেয়েছেন। তবে পুলিশের পাল্টা অভিযোগ, ডাকা হলেও কুণাল হাজিরা দেননি।

বিতর্কের ঝড় উঠলেও নিজের অবস্থান থেকে সরছেন না কুণাল কামরা। মহারাষ্ট্রের উপমুখ্যমন্ত্রী দেবেন্দ্র ফডনবিশ তাঁর মন্তব্যের কড়া সমালোচনা করে অবিলম্বে ক্ষমা চাইতে বলেছেন। তিনি স্পষ্ট জানিয়ে দিয়েছেন, নেতাদের অপমান করা বরদাস্ত করা হবে না এবং প্রয়োজনে কড়া আইনি ব্যবস্থা নেওয়া হবে। তবে কুণাল জানিয়ে দিয়েছেন, তিনি ক্ষমা চাইবেন না এবং এই বিষয়ে আইনি প্রক্রিয়াকেই সম্মান জানাবেন।